ריצ'רד מ. קלארק

ריצ'רד קלארק (באנגלית: Richard M. Clark; נולד ב-1964) הוא קצין בדרגת לוטננט גנרל, המשרת כמפקד אקדמיית חיל האוויר של ארצות הברית.

ביוגרפיה
קלארק נולד בפרנקפורט שבגרמניה המערבית וגדל באוקלנד שבקליפורניה ובריצ'מונד שבוירג'יניה.

ב-1986 סיים לימודי תואר ראשון בניהול מאקדמיית חיל האוויר של ארצות הברית. במהלך לימודיו היה חבר בנבחרת הפוטבול של המוסד וסייע לה לסיים בעונת 1985 במאזן הטוב ביותר בתולדותיה של 12–1, זכייה ראשונה באליפות הליגה וניצחון על אוניברסיטת טקסס באוסטין במשחק הבלו-בונט. בתום הלימודים נותר שנה באקדמיה כעוזר מאמן.

עבר קורס טיס בבסיס לפלין שבטקסס, שירת כטייס מטוסי בואינג EC-135 בטייסת השליטה והבקרה 2 וכמדריך טיסה וטייס B-1 לנסר בטייסת המפציצים 28.

בשנים 2002–2004 פיקד על טייסת המפציצים 34. ביוני 2005 מונה לסגן מפקד כנף האימונים 12 וביוני 2006 מונה למפקד הכנף. באפריל 2008 הוצב בעיראק כראש כוח המשימה המשותף לסוכנויות השונות של ארצות הברית במפקדת כוחות הקואליציה בבגדאד. במאי 2009 מונה לסגן מפקד חיל האוויר השמיני של ארצות הברית, ובשנים 2010–2012 שימש מפקד הצוערים באקדמיית חיל האוויר.

באוגוסט 2012 מונה לנספח צבאי במצרים. באוגוסט 2014 מונה לסגן מפקד פיקוד התקיפה הגלובלית של חיל האוויר. באפריל 2015 מונה למפקד חיל האוויר השמיני.

באוקטובר 2016 קודם לדרגת לוטננט גנרל ומונה למפקד חיל האוויר השלישי של ארצות הברית, בבסיס רמשטיין בגרמניה. באוקטובר 2018 מונה לסגן ראש מטה חיל האוויר האחראי על ההרתעה האסטרטגית והנשק הגרעיני של ארצות הברית.

בספטמבר 2020 מונה קלארק למפקד אקדמיית חיל האוויר.

במהלך שירותו צבר 4,200 שעות טיסה בעיקר על מטוסי B-1 לנסר וכן על מטוסי T-38 טאלון, T-6 טקסאן II, T-1 ג'ייהוק, ובואינג KC-135.

קלארק בעל תואר שני בניהול משאבי אנוש מאוניברסיטת ובסטר בסנט לואיס, בעל תואר שני בלימודי אסטרטגיה ממכללת המלחמה של הצי, בעל תואר שני בלימודי אסטרטגיית לוחמה אווירית מבית הספר ללימודים מתקדמים של תעופה וחלל בבסיס מקסוול שבאלבמה, ותואר שני בלימודי ביטחון לאומי מהמכללה הלאומית למלחמה.

קישורים חיצוניים

 ביוגרפיה באתר חיל האוויר של ארצות הברית
 על העיטורים של ריצ'רד קלארק באתר valor.militarytimes.com

הערות שוליים

גנרלים בחיל האוויר של ארצות הברית
אמריקאים מעוטרי אות לגיון ההצטיינות
מעוטרי כוכב הארד
מעוטרי מדליית השירות המצוין של חיל האוויר
מעוטרי מדליית האוויר
טייסי חיל האוויר של ארצות הברית
מעוטרי צלב התעופה המצוינת (ארצות הברית)
נספחים צבאיים אמריקאים
נשיאי אקדמיית חיל האוויר של ארצות הברית
אמריקאים שנולדו ב-1964